FW gekap oor 'halfgebakte' verskoning | Maroela Media
"Die voormalige apartheidspresident kan nie ons swaarverdiende demokrasie beledig met blatante leuens en onakkuraathede en eenvoudig daarmee wegkom op grond van 'n halfgebakte verskoning nie."
Só het die Jong Kommunisteliga van Suid-Afrika (YCLSA) van hom laat hoor nadat De Klerk Maandag sy stelling dat apartheid nie 'n misdaad teen die mensdom was nie, onvoorwaardelik teruggetrek het. Die FW de Klerk-stigting het dié gewraakte stelling gemaak kort ná Donderdag se staatsrede in antwoord op EFF-leier Julius Malema se aanval op De Klerk tydens die staatsrede.
Die YCLSA sê in 'n verklaring hy het met ongeloof van die oudpresident se verskoning verneem. "Die verklaring van die voormalige apartheidspresident beweer dat daar 'n verwarring was wat nooit bestaan ​​het nie. Die terugtrek van die verklaring en die skielike erkenning van 'apartheid as misdaad' is 'n duidelike aanduiding dat die enigste persoon wat verward was, die voormalige apartheidspresident self was."
Ook die EFF het gesê hy verwerp die verskoning aangesien dit nie opreg óf relevant is nie.
"Ons glo dat die tyd vir leë verskonings in Suid-Afrika as 'n manier van versoening verby is. Verskonings vir die brutaliteit wat swart Suid-Afrikaners ervaar het, het verskillende vorme in Suid-Afrika aangeneem, en almal was publisiteitsfoefies.
"Daar moet 'n beslissende skuif vanaf versoeningspogings na geregtigheid wees, aangesien geregtigheid die enigste vorm van optrede is teen diegene wat weier om berou te hê vir die euwels wat hulle gepleeg het," sê die party in 'n verklaring.
Maroela Media het Dinsdag berig De Klerk het in 'n verklaring om verskoning gevra vir die stelling wat talle organisasies warm onder die kraag het. "Ek het kennis geneem van die hewige reaksie wat ons antwoord op die EFF se aanval op my Donderdagaand uitgelok het. Die FW de Klerk-stigting het gevolglik besluit om die verklaring wat op 14 Februarie uitgereik is, onvoorwaardelik terug te trek en vra om verskoning vir al die pyn, woede en verwarring wat dit veroorsaak het," lui die verskoning.
Dit nadat verskeie organisasies geëis het dat hy sy Nobelprys vir vrede teruggee.
Ag toggie shame EFF en kommuniste Liga. Niemand neem julle in elk geval ernstig op nie EFF, danksy julle gedrag.
Nie Hy of enige leier vandag in Suid Afrika verdien in elk geval enige stoel of posisie waarin hulle hulle bevind nie. So 1 vinger wys vorentoe en 4 terug – VEE voor julle eie deure al die Partye.
Ek sal graag in 'n apartheids tuisland wil gaan bly waar ek gratis huise, grond, dienste ens kan geniet. Ook SASSA, want ek is ontneem van my regte om te kan werk. Sommer daar in Kwa Zulu, dit is uitstekende grond
Kommunisme is 'n misdaad teen die mensdom.
Magda ek stem heeltemal saam met jou, die EFF maak asof hulle hierdie engeltjies is, wat gladnie die geval is nie.